ચાર રાજ્યો પશ્ચિમ બંગાળ, તામિલનાડુ, કેરળ અને આસામ તેમજ એક કેન્દ્રશાસિત પ્રદેશ પુડુચેરીમાં ચાર એપ્રિલથી સોળ મે દરમિયાન વિધાનસભાની ચૂંટણી યોજાશે. આમાંના એક પણ રાજ્યમાં ભાજપની સત્તા કે મજબૂત હાજરી ન હોવા છતાં અને આ ચૂંટણીનાં પરિણામો કેન્દ્રના સત્તાનાં સમીકરણમાં કોઇ રીતે પ્રભાવી બનવાની શક્યતા ન હોવા છતાં રાષ્ટ્રીય રાજકારણની દશા-દિશાના સંકેત માટે આ ચૂંટણીની મહત્તાને નકારી શકાશે નહીં. ભાજપ આ તમામ રાજ્યોમાં પોતાની પ્રભાવી ઉપસ્થિતિ માટે પ્રયાસ કરશે. બલકે આસામમાં તો ભાજપ સત્તા કબજે કરવાનાં અરમાન સાથે ચૂંટણીમાં ઝુકાવી રહ્યો છે.